**Informatīvais ziņojums**

**“Par Ministru kabineta 2019.gada 15.janvāra**

**sēdes protokollēmuma (prot. Nr.2 62.§ “Par Valsts ieņēmumu dienesta un Valsts darba inspekcijas pārbaudēs saistībā ar elektroniskās darba laika uzskaites sistēmas ieviešanu būvniecībā konstatēto”) 3.punktā dotā uzdevuma izpildi”**

Informatīvajā ziņojumā lietotie saīsinājumi:

BIS – Būvniecības informācijas sistēma

BVKB – Būvniecības valsts kontroles birojs

CSP – Centrālā statistikas pārvalde

EDLU – elektroniskā darba laika uzskaite

EDLUS – elektroniskās darba laika uzskaites sistēma

VEDLUDB – vienotā elektroniskās darba laika uzskaites datubāze

VID – Valsts ieņēmumu dienests

VDI – Valsts darba inspekcija

**1. Informatīvā ziņojuma izstrādes nepieciešamības pamatojums**

Ministru kabinets 2019.gada 15.janvāra sēdē pieņēma zināšanai informatīvo ziņojumu “Par Valsts ieņēmumu dienesta un Valsts darba inspekcijas pārbaudēs saistībā ar elektroniskās darba laika uzskaites sistēmas ieviešanu būvniecībā konstatēto” (prot. Nr.2 62.§). Vienlaikus, lai izvērtētu EDLU ieviešanu un īstenošanu būvniecībā, tajā skaitā arī par periodu, kad uzsāk EDLUS uzkrāto datu nodošanu VEDLUDB un izmantošanu nodokļu administrēšanā, Finanšu ministrijai (VID) sadarbībā ar Labklājības ministriju (VDI) un Ekonomikas ministriju tika dots uzdevums ne vēlāk kā līdz 2020.gada 1.jūlijam iesniegt izskatīšanai Ministru kabinetā jaunu informatīvo ziņojumu par pārbaudēs saistībā ar EDLU būvniecībā konstatēto, nepieciešamības gadījumā sniedzot priekšlikumus EDLU būvniecībā pilnveidošanai (prot. Nr.2 62.§ 3.punkts).

**2. Būvniecības nozares raksturojums**

**atbilstoši Ekonomikas ministrijas datiem**

Būvniecības nozarei ir nozīmīga loma Latvijas tautsaimniecībā – tās īpatsvars pēc pievienotās vērtības 2020.gadā I ceturksnī bija 5,2% (8. lielākā nozare pēc pievienotās vērtības), 2018.gadā būvniecību kā uzņēmējdarbības veidu bija norādījuši 11 606 uzņēmumi (no tiem BIS reģistrēti 5659 būvkomersanti). Būvniecības nozarē 2019.gadā bija nodarbināti 81.1 tūkst, jeb 8.9% no kopējā nodarbināto skaita un pēdējos divos gados (kopš 2017.gada) nodarbināto skaits būvniecībā ir pieaudzis par 18 tūkst. Būvniecības produkcijas apjomi 2019.gadā turpināja pieaugt trešo gadu pēc kārtas. Nozare 2019.gadu kopumā noslēdza ar pozitīvu bilanci, un produkcijas izlaide bija par 2,9 % lielāka nekā 2018.gadā. Būvniecības nozares produkcijas apjoms faktiskajās cenās 2018.gadā bija 2,2 miljardi *euro*, 2019.gadā – 2,3 miljardi *euro*, pakalpojumu eksports 2018.gadā sasniedza 265 milj. *euro*, 2019.gadā – 337 milj. *euro*. Būvniecības nozare 2020.gada I ceturksni kopumā noslēdza ar 14.9% pieaugumu salīdzinot ar 2019.gada I ceturksni, sasniedzot būvniecības produkcijas apjomu 414 milj. eiro. Kā arī būvniecības eksports 2020.gada I ceturksnī pieauga par 25%, sasniedzot 79 milj. eiro. Būvniecības produkcijas pieaugumu ietekmēja labvēlīgie laikapstākļi, kas ļāva turpināt iepriekš uzsāktos būvdarbus un ātrāk uzsākt jaunu projektu izpildi.

Ņemot vērā būvniecības nozares nevienmērīgo attīstību un lielo atkarību no Eiropas struktūrfondiem, kas ietekmē arī būvniecības publisko iepirkumu izmaksas un tautsaimniecību kopumā, Ekonomikas ministrijai ir uzdots katru gadu veikt pētījumu par prognozētām izmaiņām darbaspēka un būvmateriālu izmaksās būvniecības nozarē un informēt Ministru kabinetu par izvērtējuma rezultātiem un prognozēto ietekmi uz tautsaimniecību.

Tieši būvniecības nozarē ir arī viens no lielākajiem ēnu ekonomikas apjomiem Latvijā, 2015. gadā ēnu ekonomikas apjoms būvniecības nozarē bija 40%, bet 2019. gadā tas bija krities līdz 30,7%, piecu gadu laikā sarūkot par 9,3%. Ēnu ekonomikas apjoms būvniecības nozarē joprojām ir salīdzinoši liels, tomēr tā pozitīvā izmaiņa mazina atšķirību starp kopējo ēnu ekonomikas rādītāju tautsaimniecībā un rādītāju būvniecības nozarē (pētījuma “Ēnu ekonomika Latvijas būvniecības nozarē 2015 – 2019” rezultāti[[1]](#footnote-1)). Būtiski, ka ievērojami ir samazinājies “aplokšņu” algu īpatsvars būvniecībā – no 36,3 procentpunktiem 2015.gadā, tas noslīdējis līdz 27 procentpunktiem 2019.gadā.

Ekonomikas ministrija ir veikusi pētījumu “Pētījums par prognozētām izmaiņām darbaspēka un būvmateriālu izmaksās būvniecības nozarē Latvijā”. Šāds pētījums ir veikts 2018.[[2]](#footnote-2) un 2019.gadā[[3]](#footnote-3). Pētījuma izstrādes gaitā pētīta un analizēta arī ēnu ekonomikas apkarošanas pasākumu potenciālā ietekme uz būvniecības nozari, darbaspēka un būvmateriālu izmaksu izmaiņām.

Kā būtiskākos ēnu ekonomikas apkarošanas faktorus, kas ietekmēs darbaspēka un būvmateriālu izmaksu izmaiņas, eksperti ar būtisku pārsvaru novērtēja EDLUS ieviešanu, t.sk. datu nodošanu VID un minimālā atalgojuma līmeņa noteikšanu būvniecības nozarē, noslēdzot ģenerālvienošanos.

Pēc ekspertu interviju pirmās un otrās kārtas tika apkopoti kopējie vidējie vērtējumi ēnu ekonomikas apkarošanas pasākumu ietekmei uz darbaspēka (skatīt 1.attēlu) izmaksu izmaiņām.



Avots: Ekspertu intervijas

1.attēls. **Ēnu ekonomikas apkarošanas pasākumu ietekmes uz darbaspēka izmaksu izmaiņām būtiskums (no –10 līdz +10 ballu skalā) un ekspertu vērtējumu variācija (standartnovirze)**

Darbaspēka izmaksu izmaiņas visvairāk ietekmē divi ēnu ekonomikas apkarošanas pasākumi:

* EDLUS ieviešana, t.sk. datu nodošana VID, tiek vērtēta ar 5,68 ballēm, kas ir vairāk nekā 2018.gada pētījumā (5,50 balles);
* minimālā atalgojuma līmeņa noteikšana būvniecības nozarē, noslēdzot ģenerālvienošanos, tiek vērtēta ar 5,56 ballēm (2018.gadā 5,22 balles).

Pētnieki norāda, ka darbaspēka izmaksu izmaiņu pieauguma apmērs un dinamika ir atkarīgi arī no ēnu ekonomikas apkarošanas pasākumu ieviešanas efektivitātes.

1. **Elektroniskās informācijas uzskaite būvlaukumā**

**un normatīvo aktu regulējums**

Galvenie pasākumi ēnu ekonomikas ierobežošanai būvniecībā vērsti uz darbaspēka nostrādāto stundu uzskaiti, nodokļu nomaksas veicināšanu un saimnieciskās darbības izsekojamības nodrošināšanu.

Lai sasniegtu šos mērķus, likumā “Par nodokļiem un nodevām” 2017.gada 22.jūnijā tika ietverts regulējums par elektroniskās informācijas uzskaiti būvlaukumā un tās izmantošanu, ar 2017.gada 1.oktobri ieviešot EDLU visos jaunas trešās grupas būves būvlaukumos un būvlaukumos, kuros būvdarbu izmaksas ir virs viena miljona *euro*.

Normatīvais regulējums par elektroniskās informācijas uzskaiti būvlaukumā un tās izmantošanu nosaka:

* nodarbinātās personas elektroniskās identifikācijas prasības;
* EDLUS reģistrējamos un uzkrājamos datus par būvlaukumā nodarbinātu personu un tās darba devēju, personu, kas uzturas būvlaukumā un nav nodarbināta būvdarbu veikšanā būvlaukumā, laiku, kad persona ieradusies būvlaukumā, atstājusi to, kā arī summāro laiku par atrašanos būvlaukumā, galvenā būvdarbu veicēja noslēgto būvdarbu līgumu ar būvniecības ierosinātāju;
* galvenā būvdarbu veicēja, apakšuzņēmēja un būvlaukumā nodarbinātas personas pienākumus;
* prasības attiecībā uz EDLUS un tās datu glabāšanu, nodošanu iekļaušanai VEDLUDB un izsniegšanu;
* EDLUS datu izmantošanu nodokļu administrēšanā, uzraudzības un kontroles īstenošanā darba tiesisko attiecību jomā, būvdarbu valsts kontroles nodrošināšanā un darba samaksas statistikas analīzē;
* EDLUS reģistrēto datu novirzi starp faktiski uzskaitītajām darba stundām un darba stundām, kas izmantotas darba samaksas aprēķināšanai par darbu būvlaukumā. Atbilstoši likuma “Par nodokļiem un nodevām” 115.panta trešajai daļai VID, konstatējot EDLUS reģistrēto datu novirzi, kas pārsniedz 20 procentus, EDLUS datus var izmantot samazinātā ar nodokļiem un nodevām apliekamā objekta noteikšanai.

Sākot ar EDLU ieviešanu būvniecībā, tās efektīvas darbības un ieviešanas mērķu sasniegšanas nodrošināšanai tika veikti normatīvā regulējuma grozījumi un papildinājumi, kuru izstrādē piedalījās VID, BVKB, VDI, būvniecības nozares pārstāvji, tajā skaitā biedrība “Latvijas Būvuzņēmēju partnerība”, un EDLUS izstrādātāji.

Ar Saeimā 2019.gada 30.maijā pieņemto likumu “Grozījumi likumā “Par nodokļiem un nodevām”” precizēts un pilnveidots elektroniskās informācijas uzskaites būvlaukumā normatīvais regulējums, tajā skaitā precizēts EDLU regulējums, lai novērstu līdz šim identificētās problēmās, daļa no kurām tika atspoguļotas Ministru kabineta 2019.gada 15.janvāra sēdē (prot. Nr.2 62.§) zināšanai pieņemtajā informatīvajā ziņojumā “Par Valsts ieņēmumu dienesta un Valsts darba inspekcijas pārbaudēs saistībā ar elektroniskās darba laika uzskaites sistēmas ieviešanu būvniecībā konstatēto”. Būtiskākie veiktie grozījumi normatīvajā aktā:

* precizētas EDLUS un apakšuzņēmēja definīcijas;
* palielināta sākotnēji noteiktā pieļaujamā novirze no 10 % līdz 20 %, par kādu EDLUS reģistrētās darba stundas var atšķirties no faktiski uzskaitītajām darba stundām, kas izmantotas darba samaksas aprēķināšanai par darbu būvlaukumā;
* noteikti EDLUS datu labošanas ierobežojumi;
* noteikta EDLUS datu glabāšanas vieta Latvijā un termiņi;
* noteikti EDLUS ārējās drošības pārbaudes nosacījumi;
* definēta galvenā būvdarbu veicēja rīcība EDLUS darbības pārtraukuma gadījumā un noteikti pienākumi nodrošināt EDLUS reģistrēto datu aizsardzību;
* ar 2020.gada 1.janvāri samazināts būvdarbu izmaksu slieksnis (no 1 miljona *euro* uz 350 tūkstošiem *euro)* attiecībā uz būvlaukumiem, kuros obligāti ieviešama EDLUS;
* pārcelts termiņš no 2019.gada 1.janvāra uz 2020.gada 1.februāri EDLUS uzkrāto datu nodošanai uz VEDLUDB.

2020.gada 7.janvārī pieņemti Ministra kabineta noteikumi Nr.21 “Kārtība, kādā elektroniskās darba laika uzskaites sistēmas dati sniedzami iekļaušanai vienotajā elektroniskās darba laika uzskaites datubāzē, un prasības elektroniskās darba laika uzskaites sistēmas ārējai drošības pārbaudei un auditācijas pierakstiem”, kuros ir noteikts detalizēts regulējums par EDLUS datu nodošanu, nodošanas formātu un kārtību, kādā tiek veikta datu kvalitātes pārbaude un kļūdaino datu labošana. Noteikumi nosaka prasības personai, kas var veikt EDLUS ārējās drošības pārbaudi, kā arī nosaka EDLUS auditācijas pierakstu veidošanas, uzglabāšanas un izsniegšanas prasības.

Ar Ministru kabineta 2018.gada 7.augusta sēdes protokollēmumu (prot. Nr.37 73.§ 2.punkts) par VEDLUDB pārzini un turētāju noteikts BVKB. 2020.gada 7.janvārī pieņemti grozījumi Ministru kabineta 2015.gada 28.jūlija noteikumos Nr.438 “Būvniecības informācijas sistēmas noteikumi”, nosakot BIS turētāja tiesības VEDLUDB uzturēšanā un BIS lietotāju VEDLUDB informācijas saņemšanas kārtību.

Ņemot vērā, ka EDLUS ir jauns risinājums ēnu ekonomikas ierobežošanai būvniecībā, pēc tā ieviešanas tika noteikts ilgstošs pārejas posms (vairāk nekā divi gadi), kura laikā kontrolējošās iestādes nepiemēroja sodus, ļaujot uzņēmumiem ieviest jauno sistēmu un no tās izrietošo kārtību, kā arī nostiprināt pienākumu par reģistrēšanos EDLUS būvlaukumā nodarbināto personu vidū.

2019.gada 19.decembrī pieņemts likums “Grozījumi likumā “Par nodokļiem un nodevām””, nosakot administratīvo atbildību par regulējuma attiecībā uz elektroniskās informācijas uzskaites būvlaukumā neievērošanu, kas piemērojama ar 2020.gada 1.jūliju. Šī normatīvā regulējuma mērķis ir stiprināt galvenā būvdarbu veicēja atbildību par būvlaukumā notiekošo EDLU nodrošināšanā, datu glabāšanu un nodošanu kontrolējošām institūcijām, kā arī darba devēju un nodarbināto atbildību par objektīvu un precīzu darba laika reģistrāciju EDLUS.

**4. VID pārbaudēs konstatētais**

***VID veikto pārbaužu rezultātu apkopojums un konstatētās tendences***

Lai sasniegtu EDLU ieviešanas mērķus, sākot ar 2017.gada 1.oktobri, VID veica kontroles pasākumus būvlaukumos, tajā skaitā atklātā tipa būvlaukumos, galvenajiem būvdarbu veicējiem, kā arī apakšuzņēmējiem, kuri veic darbu būvlaukumā būvdarbu līguma izpildei vai nodrošina darbaspēku.

Veicot EDLU ieviešanas uzraudzību būvlaukumos, VID izmantoja reālā laika pārbaudes principu, kas ļāva pārliecināties par likumā “Par nodokļiem un nodevām” galvenajam būvdarbu veicējam un apakšuzņēmējam noteikto pienākumu ievērošanu EDLUS ieviešanā un izmantošanā, kā arī darba laika reģistrācijas EDLUS disciplīnas ievērošanu nodarbināto vidū.

Salīdzinot ar 2017.gadu, 2018. un 2019.gadā ir pieaudzis VID veikto kontroles pasākumu kopējais skaits[[4]](#footnote-4) būvniecības nozarē strādājošiem uzņēmumiem (skatīt 2.attēlu). EDLU ieviešanas uzraudzības ietvaros veikto kontroles pasākumu īpatsvars 2018.gadā bija 61,8 % un 2019.gadā – 84,7 %.

2.attēls. **Kontroles pasākumu skaita dinamika**

VID, sākot no 2017.gada 1.oktobra (EDLU ieviešanas) līdz 2019.gada beigām veica kontroles pasākumus kopumā 213 būvlaukumos. Galvenajiem būvdarbu veicējiem veiktas kopumā 211 tematiskās pārbaudes, apakšuzņēmējiem veiktas 92 tematiskās pārbaudes un sastādīti 1405 apsekošanas akti (skatīt 1.tabulu). Pārbaužu laikā tika salīdzināta EDLUS reģistrētā informācija par 4850 aptaujātajām būvlaukumos nodarbinātajām personām.

1.tabula

 **EDLU ieviešanas pārbaužu īpatsvars no kopējā VID pārbaužu skaita būvniecības nozares nodokļu maksātājiem**

|  |  |  |  |
| --- | --- | --- | --- |
| Pārbaudes veids | 2017.gads | 2018.gads | 2019.gads |
| EDLU pārbaužu skaits  | kopējais pārbaužu skaits būvniecībā | īpatsvars no kopējā pārbaužu skaita būvniecībā, (%) | EDLU pārbaužu skaits  | kopējais pārbaužu skaits būvniecībā | īpatsvars no kopējā pārbaužu skaita būvniecībā, (%) | EDLU pārbaužu skaits  | kopējais pārbaužu skaits būvniecībā | īpatsvars no kopējā pārbaužu skaita būvniecībā, (%) |
| Tematiskās pārbaudes būvuzņēmējiem | **14** | 156 | 9,0 | **112** | 228 | 49,1 | **177** | 235 | 75,3 |
|  - t.sk. tematiskās pārbaudes galvenajiem būvdarbu veicējiem | **14** | x | 9,0 | **100** | x | 43,9 | **97** | x | 41,3 |
|  - t.sk. tematiskās pārbaudes apakšuzņēmējiem | **0** | x | 0,0 | **12** | x | 5,3 | **80** | x | 34,0 |
| Apsekošanas apakšuzņēmējiem | **190** | 668 | 28,4 | **555** | 852 | 65,1 | **660** | 753 | 87,6 |

Veicot pārbaudes 2017.gada beigās un 2018.gadā, VID kā galvenos uzdevumus izvirzīja konsultatīvā atbalsta sniegšanu nodokļu maksātājiem likuma “Par nodokļiem un nodevām” XIV nodaļā “Elektroniskās informācijas uzskaite būvlaukumā un tās izmantošana” ietverto normu piemērošanā, identificējot EDLUS informācijas tehnoloģiju risinājumu izplatības tendences, ieviešanas, izmantošanas un datu ticamības problēmas un kļūdas, vienlaikus stiprinot EDLUS izmantošanas paradumu būvlaukumā nodarbināto personu vidū.

Sākot ar 2019.gadu, VID uzdevums ir identificēt elektroniskās informācijas uzskaites būvlaukumā regulējuma neievērošanas gadījumus un neatbilstības būvlaukumā nodarbināto personu darba ienākumu aprēķināšanā un, pielietojot principu “Konsultē vispirms”, skaidrot EDLU ieviešanas reglamentējošās normas subjektiem, uz kuriem attiecas EDLU regulējums, nosakot termiņus konstatēto neatbilstību novēršanai.

Lai nodrošinātu normatīvo aktu regulējuma ievērošanu, EDLUS ieviešanas un izmantošanas uzraudzības ietvaros VID sniedza konsultācijas:

* 2018.gadā, pārbaudot 88 galvenos būvdarbu veicējus un 158 apakšuzņēmumus, kopumā 36 % no VID veiktajām EDLU pārbaudēm;
* 2019.gadā, pārbaudot 85 galvenos būvdarbu veicējus un 289 apakšuzņēmumus, kopumā 49 % no VID veiktajām EDLU pārbaudēm.

Pārkāpumi EDLU netika konstatēti:

* 2018.gadā 17 % pārbaudīto būvlaukumu;
* 2019.gadā 20,6 % pārbaudīto būvlaukumu.

Visbiežāk konstatētie pārkāpumi un tendences ir atspoguļotas 2. tabulā.

2.tabula

**Elektroniskās informācijas uzskaites pārkāpumi būvlaukumos**

|  |  |  |  |
| --- | --- | --- | --- |
| Konstatētie pārkāpumi | 2018.gads | 2019.gads | Pieaugums/samazinājums, % |
| skaits | īpatsvars no būvlaukumu kopējā skaita, (%) | skaits | īpatsvars no būvlaukumu kopējā skaita, (%) |
| Būvlaukumu kopējais skaits, kuros veiktas EDLU pārbaudes  | 100 | x | 97 | x | x |
| Būvlaukumi, kuros konstatēti pārkāpumi | 83 | 83,0 | 77 | 79,4 | – 3,6 |
|  - t.sk. būvlaukumi, kuros nevarēja uzrādīt vai izsniegt EDLUS datus būvobjekta pārbaudes laikā | 17 | 17,0 | 10 | 10,3 | – 6,7 |
|  - t.sk. būvlaukumi, kuros EDLUS nebija nodrošināta pilnīga informācijas reģistrēšana | 15 | 15,0 | 13 | 13,4 | – 1,6 |
|  - t.sk. būvlaukumi, kuros EDLUS nav reģistrēti vai reģistrēti nepilnīgi dati par līgumu ar būvniecības ierosinātāju | 27 | 27,0 | 8 | 8,2 | –18,8 |
| - t.sk. būvlaukumi, kuros nebija ieviesta EDLUS | 6 | 6,0 | 7 | 7,2 | +1,2 |

Pārbaužu rezultāti liecina, ka 2019.gadā salīdzinājumā ar iepriekšējo periodu ir samazinājies pārkāpumu, kuri attiecas uz būvlaukumā izmantojamo EDLUS risinājumu vai pašu būvuzņēmēju praktisko iemaņu apguvi EDLUS lietošanā, skaits. Piemēram, ir samazinājies būvlaukumu skaits, kuros nevarēja uzrādīt vai izsniegt EDLUS datus, EDLUS nebija nodrošināta pilnīga informācijas reģistrēšana par darba devēju vai darba ņēmēju, kā arī EDLUS nebija reģistrēti vai bija reģistrēti nepilnīgi dati par līgumu ar būvniecības ierosinātāju.

2019.gadā, tāpat kā 2018.gadā, konstatēti būvlaukumi, kuri atbilst EDLUS ieviešanas kritērijiem, bet EDLUS būvlaukumā uz pārbaudes brīdi nebija ieviesta. Pretēji konstatētajam 2018.gadā, 2019.gadā EDLUS neieviešanas gadījumi konstatēti būvlaukumos, kuri atrodas ārpus Rīgas un kuru galvenajiem būvdarbu veicējiem pārsvarā līdz šim nebija pieredzes EDLUS ieviešanā.

Joprojām būvlaukumos konstatētas nodarbinātās personas, kuras nepilda likumā “Par nodokļiem un nodevām” noteikto pienākumu veikt darba laika reģistrāciju EDLUS – ieejot būvlaukumā, reģistrēt darba laika sākumu un, izejot no būvlaukuma, reģistrēt darba laika beigas. Izvērtējot nereģistrēto nodarbināto personu vidējo skaitu uz vienu būvlaukumu, kuros konstatēti nodarbināto nereģistrēšanās gadījumi, kā arī uz vienu pārbaudīto apakšuzņēmēju, konstatētas nelielas pozitīvas tendences, kas liecina par reģistrācijas EDLUS paraduma nostiprināšanu nodarbināto vidū un uzlabojumiem apakšuzņēmēju vidū, nodrošinot savu darba ņēmēju reģistrēšanos EDLUS (skatīt 3.tabulu).

3.tabula

**Informācija par darba ņēmēju nereģistrēšanos EDLUS**

|  |  |  |  |
| --- | --- | --- | --- |
| Konstatētie pārkāpumi | 2018.gads | 2019.gads | Samazinājums, vidējais skaits |
| Vidējais nereģistrēto darba ņēmēju skaits uz vienu būvlaukumu | 4,63 | 4,34 | –0,3 |
| Vidējais nereģistrēto apakšuzņēmumu darba ņēmēju skaits uz vienu būvlaukumu | 4,71 | 4,32 | –0,4 |
| Vidējais nereģistrēto apakšuzņēmumu darba ņēmēju skaits uz vienu apakšuzņēmumu | 0,35 | 0,07 | –0,3 |

Salīdzinot 2018. un 2019.gada rādītājus par pienākuma reģistrēt darba laiku EDLUS nepildīšanu, secināts, ka galvenajiem būvdarbu veicējiem un apakšuzņēmējiem jāstiprina kontrole, lai to darba ņēmēji un piesaistītās personas, kas būvlaukumā veic darbus būvdarbu līguma izpildei, reģistrētu savu darba laiku EDLUS. VID, aptaujājot būvlaukumā nodarbinātos, kas nav reģistrējušies EDLUS, pielietojot principu “Konsultē vispirms”, informēja galvenos būvdarbu veicējus un apakšuzņēmējus par konstatētajām neatbilstībām.

Lai novērtētu būvuzņēmēju EDLU regulējuma ievērošanu, tajā skaitā pienākumu reģistrēties EDLUS, ieejot būvlaukumā, apkopota informācija par 2018. un 2019.gadā būvobjektos konstatēto nereģistrēto nodarbināto personu skaitu uz pārbaudes uzsākšanas brīdi.

Salīdzinot EDLUS nereģistrēto personu skaitu būvobjektos, kuros bija nodrošināta EDLUS informācijas uzrādīšana vai izsniegšana, ar EDLUS reģistrēto personu skaitu, konstatēts, ka minēto rādītāju dinamika būtiski nav mainījusies (skatīt 3.attēlu).

3.attēls. **EDLUS nereģistrēto personu skaits pārbaudēs**

Apkopojot rādītājus par darba ņēmējiem būvlaukumos, kuri nav reģistrējuši darba laika uzsākšanu EDLUS, kopumā 2018.gadā konstatēti astoņi būvobjekti un 2019.gadā – deviņi būvobjekti (tas veido 10 % no būvlaukumu skaita), kuros uz pārbaudes uzsākšanas brīdi nebija reģistrējušies vairāk nekā 30 % no EDLUS reģistrētā nodarbināto skaita.

2019.gadā tikai vienā no pārbaudītajiem 97 būvlaukumiem pienākumu reģistrēties EDLUS uz pārbaudes brīdi nebija izpildījuši vairāk par 20 nodarbinātajiem, kas vienlaikus bija vismaz 30 % no EDLUS reģistrētā darba ņēmēju skaita. Salīdzinoši 2018.gadā šādi gadījumi tika konstatēti četros no pārbaudītajiem 100 būvlaukumiem. Tādējādi 2019.gadā ir samazinājies to būvlaukumu skaits, kuros galvenajam būvdarbu veicējam par elektroniskās informācijas reģistrēšanas regulējuma neievērošanu provizoriski varētu piemērot administratīvo sodu no 0,1 % līdz 5 % no būvdarbu līguma summas un minētā atbildība 2019.gadā būtu piemērojama tikai 1 gadījumā.

Pārbaužu laikā īpaši vērsta uzmanība uz to, vai būvlaukumā EDLUS reģistrētās, kā arī aptaujātās nodarbinātās personas ir deklarētas VID kā darba ņēmēji un vai ziņas VID par konkrētas personas darba uzsākšanu ir iesniegtas savlaicīgi (skatīt 4.attēlu).

Kopumā pārbaudēs būvlaukumos konstatēto VID nedeklarēto darbinieku skaits 2019.gadā salīdzinājumā ar 2018.gadu ir samazinājies vairāk nekā divas reizes, kas liecina par nelegālās nodarbinātības samazinājumu būvniecības nozarē un vērtējama kā viena no EDLUS ieviešanas pozitīvajām tendencēm.

4.attēls. **Ziņu par būvlaukumā nodarbinātajām personām sniegšanas VID savlaicīgums**

***Neatbilstības darba laika uzskaitē*** ***un konstatētās tendences***

Pārbaužu laikā būvlaukumos 2018. un 2019.gadā salīdzināts darba ņēmēju EDLUS reģistrētais diennakts summārais darba laiks ar darba devēja faktiski uzskaitītajām darba stundām, kuras izmantotas darba samaksas aprēķināšanai un ir deklarētas VID.

2018.gada 13.jūnijā EDLUS ieviešanas ietvaros Finanšu ministrija, VID un biedrība “Latvijas Būvuzņēmēju partnerība” parakstīja sadarbības memorandu par EDLUS reģistrēto datu nodošanu VID. 2019.gadā 25 būvuzņēmēji nodeva EDLUS reģistrēto nodarbināto personu datus, ko VID novērtē kā pozitīvu iniciatīvu. Saņemtā informācija izmantota būvniecības nozarē strādājošo uzņēmumu pārbaudēs.

Kopumā par pārbaužu laikā konstatētajām neatbilstībām, konstatējot gadījumus, kad pārsniegta EDLUS reģistrēto darba stundu pieļaujamā novirze no faktiski uzskaitītajām darba stundām, kas izmantotas darba samaksas aprēķināšanai par darbu būvlaukumā, 2018.gadā 10 % no veiktajām pārbaudēm informēti 68 nodokļu maksātāji, 2019.gadā 6 % no veiktajām pārbaudēm informēti 50 nodokļu maksātāji.

Izvērtējot pārbaužu laikā iesniegtos EDLUS datus, konstatēts, ka tos var izmantot arī, lai atklātu pārkāpumus darba devējiem, kuri VID iesniegtajos darba devēja ziņojumos vispār nedeklarē darba ņēmējiem nostrādātās stundas un aprēķinātos nodokļus no darba algas. 2019.gadā šādi pārkāpumi konstatēti astoņiem darba devējiem, no tiem diviem būvuzņēmējiem veikto kontroles pasākumu rezultātā apturēta saimnieciskā darbība.

Tomēr kopumā secināts, ka pārbaudes ietvaros veiktais viena būvlaukuma EDLUS datu salīdzinājums ar darbinieku deklarēto darba laiku neļauj objektīvi novērtēt konkrētā būvuzņēmēja iespējamo faktiski nedeklarēto darba laika apmēru. Iemesls tam ir darbinieku nodarbinātība vairākos būvlaukumos, tai skaitā tādos, kuri neatbilst EDLUS ieviešanas kritērijiem, jo EDLUS ieviešana 2018. un 2019.gadā bija noteikta kā obligāta prasība tikai lielajos (t.i., kuros būvdarbu izmaksas bija 1 miljons *euro* vai vairāk) būvlaukumos.

Pārbaudēs novērota pozitīva tendence, ka apakšuzņēmēji sāk izmantot būvlaukumos EDLUS uzskaitīto darba laiku darbinieku atalgojuma aprēķināšanai. Vienlaikus galvenie būvdarbu veicēji pievērš uzmanību EDLU tehniskiem un organizatoriskiem aspektiem, tajā skaitā būvlaukuma teritorijas plānošanai, kas ļauj samazināt darba laika reģistrēšanas neatbilstības.

2019.gada 13.jūnijā stājās spēkā likuma “Par nodokļiem un nodevām” grozījumi, nosakot, ka summārais darba laiks ietver darba tiesiskās attiecības reglamentējošos normatīvajos aktos noteiktos pārtraukumus darbā, vienlaikus likumā tika paredzēts labvēlīgāks nosacījums, palielinot sākotnēji noteikto pieļaujamo novirzi starp nodarbināto personu EDLUS reģistrēto un faktiski uzskaitīto darba laiku no 10 % līdz 20 %.

2019.gada nogalē konstatēti būvlaukumi (ar norobežotu teritoriju), kuros EDLUS, pretēji likuma “Par nodokļiem un nodevām” 110.pantā noteiktajam, ieviests ne visā būvlaukuma teritorijā, proti, EDLUS uzskaite netiek veikta speciāli izveidotā un nodalītā būvlaukuma teritorijā, kas tiek izmantota kā atpūtas un/vai administratīvā zona.

Apkopojot pārbaužu rezultātus, secināts, ka 2019.gada laikā konstatētās neatbilstības darba laika, kas pārsniedz pieļaujamo novirzi, uzskaitē ievērojami samazinājušās: 2019.gada 1.pusgadā minētais konstatēts 33 pārbaudēs, 2019.gada 2.pusgadā – 17 pārbaudēs.

VID secinājis, ka nodokļu maksātājiem, kas veic darbus būvlaukumos, kuru teritorijā ir nodalīta administratīvā un/vai atpūtas zona, var veidoties labvēlīgāki apstākļi darba laika uzskaitē, salīdzinot ar nodokļu maksātājiem, kuriem šāda teritorijas nodalīšana nav organizēta vai to nav iespējams ieviest, kā tas ir atklāta tipa būvlaukumos. Šobrīd nav viennozīmīgu secinājumu, vai konstatētā tendence ietekmēs vienlīdzības principu, nosakot pieļaujamo novirzi starp EDLUS reģistrētajām un faktiski uzskaitītajām darba stundām nodokļu administrēšanas vajadzībām.

Veicot pārbaudes būvniecības nozarē strādājošiem uzņēmējiem, konstatētas nodarbinātības formas, kuras tiek izmantotas nodokļu optimizēšanas nolūkā, lai samazinātu algas nodokļus, tajā skaitā slēpjot vai legalizējot nereģistrēto nodarbinātību, piemēram, izmantojot pašnodarbinātas personas pakalpojumus, saņemot pakalpojumus no mikrouzņēmumu nodokļa maksātājiem un ārvalstu komersantiem, kuri nav reģistrējuši pastāvīgo pārstāvniecību Latvijā.

Turklāt mikrouzņēmumu nodokļa maksātājiem vai pašnodarbinātām personām nostrādātais darba laiks VID nav jādeklarē, un EDLUS informācijas izmantošana darba laika uzskaites datu salīdzināšanai par šiem būvuzņēmējiem ir ierobežota.

Pārbaudēs konstatēto apakšuzņēmēju – mikrouzņēmumu nodokļa maksātāju –, kuru darba ņēmēji aptaujāti būvlaukumos, skaits 2018.gadā bija 8,4 % un 2019.gadā 9,6 % no kopējā pārbaudīto apakšuzņēmumu skaita. Minētās tendences liecina par nepieciešamību pievērst uzmanību EDLUS ieviešanas ietekmei uz mikrouzņēmumiem būvniecības nozarē.

Veicot pārbaudes EDLU ieviešanas uzraudzības ietvaros, konstatēts, ka 2019.gada laikā ievērojami pieaugusi viesstrādnieku nodarbināšana būvdarbos Latvijā, kas var būt ēnu ekonomiku būvniecības nozarē ietekmējošs faktors. Vērtējot izlases veidā pārbaudēs iesniegtos EDLUS datus, konstatēts, ka aptuveni 10 % no pārbaudītajos būvlaukumos nodarbinātajiem viesstrādniekiem ir nerezidenti no Ukrainas, Baltkrievijas, Uzbekistānas, Moldovas u.c. Aptuveni 3 % no viesstrādniekiem darbam piesaistīti, pamatojoties uz darba tiesiskajām attiecībām ar Latvijas būvuzņēmējiem. Taču lielākā daļa no tiem – aptuveni 7 % – nodarbināti, pamatojoties uz Latvijas būvuzņēmēju noslēgtajiem pakalpojuma līgumiem ar ārvalstu komersantiem, pārsvarā līgums slēgts ar Polijas vai Lietuvas uzņēmējiem, un tie arī ir trešo valstu pilsoņi. 2019.gadā viesstrādnieki, kas nodarbināti uz pakalpojuma līguma pamata ar ārvalstu komersantu, konstatēti aptuveni 20 % pārbaudīto būvlaukumu.

Izvērtējot pārbaudēs iegūtos EDLUS datus, 2019.gadā identificēti četri ārvalstu uzņēmēji, kuri nav reģistrējuši pastāvīgo pārstāvniecību Latvijā un par savām nodarbinātajām personām nav maksājuši algas nodokļus Latvijas budžetā, kā arī 16 Latvijas būvuzņēmējiem identificēti algas nodokļu nenomaksas riski par būvlaukumos izmantojamo ārvalstu uzņēmēju personālu, tajā skaitā četros gadījumos identificētas darbaspēka nodrošināšanas shēmas, iesaistot Latvijas komersantus – starpniekus –, kas organizētas, lai nodrošinātu Latvijas būvuzņēmējus ar darbiniekiem no citām valstīm, izvairoties no darba tiesisko attiecību noslēgšanas ar nerezidentiem vai algas nodokļu aprēķināšanas par iznomāto personālu. Iegūto informāciju VID izmantoja risku analīzē, virzot konkrētos nodokļu maksātājus tematiskajām pārbaudēm vai auditam.

Kopumā 2018. un 2019.gadā saistībā ar EDLU ieviešanas uzraudzību būvlaukumos veikto pārbaužu rezultāti liecina, ka VEDLUDB pieejamā EDLUS informācija ir būtisks instruments, atklājot nodokļu nenomaksas riskus.

**5. VEDLUDB darbības uzsākšana**

***VID apzinātās EDLUS un to datu ticamība***

Informatīvajā ziņojumā “Par Valsts ieņēmumu dienesta un Valsts darba inspekcijas pārbaudēs saistībā ar elektroniskās darba laika uzskaites sistēmas ieviešanu būvniecībā konstatēto” (Ministru kabinetā izskatīts 2019.gada 15.janvārī, prot. Nr.2 62.§) sniegta informācija par VID apzinātajām EDLUS, EDLUS pārvaldības modeļiem un problēmām, kas saistītas ar EDLUS reģistrētās informācijas ticamību.

Izvērtējot konkrēto EDLUS izplatību, konstatēts, ka lielākā daļa no galvenajiem būvdarbu veicējiem izvēlas slēgt pakalpojuma līgumus par EDLUS izmantošanu, kas nodrošina attiecīgo EDLUS risinājumu ieviešanu būvlaukumā, datu glabāšanu un vēlāku nodošanu VEDLUDB, savukārt galvenais būvdarbu veicējs nodrošina nodarbināto personu un citu nepieciešamo datu reģistrēšanu un labošanu.

2018.gadā VID būvlaukumos izzināti 14 dažādi EDLUS risinājumi, savukārt 2019.gada konstatēti 13 EDLUS risinājumi.

Šobrīd būvuzņēmēji visbiežāk izvēlas Latvijā izstrādātas sistēmas, kuras atbilst likuma “Par nodokļiem un nodevām” prasībām un ir pielāgotas klientu velmēm. Kontroles pasākumu laikā visbiežāk ir izzināti EDLUS risinājumi, kurus būvuzņēmējiem piedāvā biedrība “Latvijas Būvuzņēmēju partnerība” (turpmāk – LBP EDLUS), SIA “Datu tehnoloģiju grupa” (turpmāk – DTG EDLUS), SIA “Latvijas Mobilais Telefons” (turpmāk – LMT EDLUS), kā arī savus risinājumus piedāvā SIA “Orocon” (turpmāk – OROCON DLU), SIA Global Intellectual Security” (turpmāk – GIS EDLUS), SIA “Comlat Group” (turpmāk – COMLAT GROUP EDLUS), SIA “Mobio” (turpmāk – BŪVLAIKS) un citi Latvijas uzņēmumi (skatīt 5.attēlu).

EDLUS izplatītākās sistēmas nodrošina darbinieku reģistrēšanos, izmantojot viedtālruni, elektronisko (*NFC*) kartīti vai pirksta nospiedumu, nodrošina iespēju sistēmas lietotājiem pārvaldīt sistēmu interneta pārlūkā un viedtālrunī. Sistēmas dod iespēju pārraudzīt reāllaika datus par darbiniekiem un viesiem būvlaukumā, kontrolēt darbinieku plūsmu, iespēju identificēt personu atrašanās vietu EDLUS reģistrācijas brīdī, piedāvā atgādinājumu un paziņojumu nosūtīšanu par neatbilstībām atbildīgajai personai, kā arī iespēju operatīvi sniegt informāciju kontrolējošām iestādēm.

5.attēls. **EDLUS izplatība būvlaukumos, kuros tika veiktas EDLU pārbaudes 2019.gadā (būvobjektu skaits)**

Sākot ar EDLUS ieviešanu, būvniecībā iezīmējās vairāki EDLUS datu ticamības riski, kas saistīti ar normatīvā regulējuma atšķirīgu interpretāciju un nepieciešamību nodrošināt datu aizsardzību.

Minēto problēmu risinājumam normatīvajos aktos ietverts regulējums, kas ierobežo EDLUS datu manuālo koriģēšanu, aizliedz darbības ieprogrammēšanu EDLUS attiecībā uz reģistrēto datu mainīšanu, nosaka rīcību gadījumos, kad EDLUS darbībā bijuši traucējumi, kā arī auditācijas pierakstos norādāmo informāciju. Turklāt EDLUS reģistrēto datu ticamība pieaugs, pārbaudot pie datu nodošanas VEDLUDB iesniegto datu atbilstību valsts informācijas sistēmās reģistrētajiem datiem.

***VEDLUDB darbības uzsākšana atbilstoši BVKB sniegtajai informācijai***

Lai apkopotu datus no EDLUS un nodrošinātu šīs informācijas pieejamību kontrolējošām institūcijām, ar 2020.gada 1.februāri darbību uzsāka VEDLUDB, kura izveidota BIS ietvaros.

VEDLUDB programmatūras izstrādi uzsāka 2019.gada 1.jūnijā, piedaloties pārstāvjiem no BVKB, Ekonomikas ministrijas, Finanšu ministrijas, VID, VDI, CSP un EDLUS izstrādātāju pārstāvjiem. Programmatūras akcepttestēšana norisinājās no 2019.gada novembra līdz 15.decembrim. VEDLUDB produkcijas vidē ieviesa 2020.gada 3.februārī. “Hash” kontrolsummu programmatūras pilnveidojumi tika veikti 2020.gada sākumā, un tās funkcionalitāte VEDLUDB produkcijā tika iedarbināta 2020.gada 1.aprīlī.

BVKB ir VEDLUDB pārzinis un turētājs un ir atbildīgs par datu pieejamību, konfidencialitāti un integritāti, nodrošinot atbilstību EDLUS iesniegtajiem datiem.

Kopumā uz 2020.gada 24.martu VEDLUDB reģistrēto būvlaukumu būvdarbu līgumu kopējā summa ir 3,7 miljardi *euro*, no tiem aptuveni 37 % ir par būvdarbu izpildi Rīgas un Pierīgas teritorijās.

4.tabula

**Informācija par VEDLUDB uzkrātajiem datiem**

Dati uz 2020.gada 24.martu

|  |  |
| --- | --- |
| Reģistrēto būvlaukumu skaits | **369** |
| Reģistrējušies galvenie būvdarbu veicēji | 157 |
| Pārskatos norādīto unikālo darba devēju skaits | 2086 |
| Reģistrēto apakšuzņēmēju (līgumi virs 15 tūkstošiem *euro*) skaits | 909 |
| Saņemto “Hash” kontrolsummu skaits | 2666 |

Saskaņā ar BVKB sniegto informāciju būvspeciālistu datu pārvaldības pilnveides ietvaros tiek plānota VEDLUDB informācijas sasaiste ar BIS, kas ļaus automatizēt informācijas saņemšanu par būvspeciālistu un tā pieredzi (pavadīto darba laiku) būvlaukumos. Tāpat tiek paredzēta VEDLUDB darba laika uzskaites datu izmantošana, sasaistot pieejamos datus ar būvdarbu žurnālu.

BIS attīstības projekta ietvaros VEDLUDB datu izmantošana plānota vairākās BVKB iecerēs, tajā skaitā:

* būvniecības procesiem piesaistāmā speciālista pieredzes novērtēšanai un speciālista konkrētā brīža noslodzes būvobjektos novērtēšanai gadījumos, kad pasūtītājam jālemj par speciālista piesaisti konkrētam būvobjektam;
* būvniecībā iesaistīto speciālistu darba līgumu izpildes kontrolei, vērtējot speciālista nostrādāto stundu apjomu pasūtītāja būvobjektā;
* būvniecības nozares darbinieku būvobjektos pavadītā darba laika uzskaites datu analizēšanā, šīs informācijas sasaistei ar būvniecības procesiem, piemēram, šo datu sasaiste ar risku pārvaldības moduļa funkcionalitāti vai datu sasaiste ar būvspeciālistu kvalifikācijas un pieredzes apliecinājumiem, kas nepieciešami publisko iepirkumu veicējiem.

***VEDLUDB informācijas izmantošana VID***

VEDLUDB datus VID ir paredzējis izmantot kontrolei par iedzīvotāju ienākuma nodokļa, valsts sociālās apdrošināšanas obligāto iemaksu un mikrouzņēmumu nodokļa aprēķināšanas pareizību.

BVKB un VID sadarbībā izstrādāta starpresoru vienošanās “Par Vienotās elektroniskās darba laika uzskaites datubāzes lietošanu”, kā arī veiktas darbībassaistībā ar nepieciešamajām izmaiņām VID informācijas sistēmā, lai nodrošinātu datu no VEDLUDB saņemšanu un apstrādi VID Datu noliktavas sistēmā, nodrošinot datu koplietošanu ar citiem VID Datu noliktavas sistēmas analīzes objektiem.

VEDLUDB dati tiks izmantoti:

* nodarbināto personu EDLUS reģistrētā darba laika salīdzināšanai ar VID datubāzē pieejamo informāciju no iesniegtajiem ziņojumiem par valsts sociālās apdrošināšanas obligātajām iemaksām no darba ņēmēju darba ienākumiem, iedzīvotāju ienākuma nodokli un uzņēmējdarbības riska valsts nodevu pārskata mēnesī, lai konstatētu iespējamo nelegālo nodarbinātību vai iespējamo faktiski nostrādāto stundu skaita neatbilstību konkrētiem darba ņēmējiem;
* informācijas par apakšuzņēmējiem iepriekšējā mēnesī noslēgtajiem būvdarbu līgumiem, kuru līguma summa ir 15 000 *euro* vai vairāk,[[5]](#footnote-5) izvērtēšanai nodokļu administrēšanas procesos, salīdzinot ar uzņēmuma deklarēto informāciju, kura tiek norādīta gan pievienotās vērtības nodokļa deklarācijā un tās pielikumos, gan gada pārskatā, kā arī izvērtējot uzņēmuma sadarbības partnerus.

**6. VDI pārbaudēs konstatētais**

VDI 2018. un 2019.gadā organizēja tematiskās pārbaudes būvniecības nozares uzņēmumos. Šajā nozarē tematiskās pārbaudes tiek organizētas katru gadu, jo būvobjektos notiek smagi un letāli nelaimes gadījumi, kā arī pastāv augsts nereģistrētās nodarbinātības risks.

Kopumā būvniecībā vidēji tiek veikta apmēram trešā daļa no visiem VDI veiktajiem apsekojumiem, 2019.gadā – pat 41 %. Veicot pārbaudes būvobjektos, VDI pievērš uzmanību arī tam, vai attiecīgajos būvlaukumos tiek izmantots EDLUS. Kopā 2018. un 2019.gadā apsekoti 314 būvobjekti, EDLUS konstatēta 75 būvobjektos.

Analizējot atklātos nereģistrētās nodarbinātības gadījumus konkrētās tautsaimniecības nozarēs, jāsecina, ka būvniecības nozarē konstatēts vislielākais nereģistrēto nodarbināto personu gadījumu skaits, kas vidēji veido vairāk nekā trešdaļu (29–37 %) no visām VDI konstatētajām nereģistrētajām nodarbinātajām personām (skatīt 6.attēlu).

6.attēls. **VDI atklāto nereģistrēti nodarbināto personu skaits**

Vienlaikus jāatzīmē pozitīva iezīme, kurai ir tendence pieaugt, proti, pēc VDI pārbaudēm darba tiesiskās attiecības ar atklātajām nereģistrēti nodarbinātajām personām būvniecībā tiek legalizētas vidēji divās trešdaļās (60–71 %) gadījumu, t.i., ar nereģistrēto nodarbināto personu tiek noslēgts darba līgums un persona reģistrēta VID kā darba ņēmējs.

7.attēls. **Būvniecībā atklāto nereģistrēto nodarbināto personu skaits, ar kurām darba tiesiskās attiecības legalizētas pēc VDI pārbaudes**

***Kas apgrūtina veikt kontroli un uzraudzību***

Konstatētas situācijas, kad EDLUS reģistrācijas vieta atrodas lielā attālumā no darbu veikšanas vietas, piemēram, ja būvdarbus veic uz lielajām maģistrālēm vai būvlaukums aptver plašu teritoriju ar vairākām ieejām/izejām, bet ar vienu EDLUS reģistrācijas vietu. Lai reģistrētu savu ierašanos būvlaukumā un tā atstāšanu, nodarbinātajiem jāmēro ievērojams attālums. Tādējādi darbinieki neaiziet līdz reģistrēšanās vietai un EDLUS reģistrētā informācija neatspoguļo nodarbināto faktiski nostrādāto laiku.

Veicot kontroli, konstatēti gadījumi, kad būvlaukumos nav nodrošināta iespēja operatīvi saņemt pārbaudei nepieciešamo EDLUS informāciju par personām, kas pārbaudes brīdī nodarbinātas būvlaukumā, jo atbildīgā persona, kurai piešķirtas attiecīgās tiesības un ir nepieciešamās zināšanas EDLUS administrēšanā, pārbaudes brīdī neatrodas būvlaukumā. Konstatētas problēmas ar EDLUS datu saņemšanu par konkrēto dienu vai konkrētu uzņēmumu, kā arī konstatēti gadījumi, kad būvlaukumā nav tehniski nodrošināta informācijas operatīva izsniegšana kontrolējošām iestādēm un EDLUS reģistrētās informācijas pārlūkošana ir iespējama tikai būvdarbu vadītāja mobilajā tālrunī. Šādos gadījumos informācijas ieguve ir ļoti laikietilpīga.

***Kontroles pasākumu laikā konstatētie būtiskākie pārkāpumi***

Pārbaudēs konstatēti nekorektas informācijas reģistrēšanas gadījumi par nodarbinātās personas darba devēju, piemēram, norādot kā darbinieku darba devēja uzņēmumu, kurš iesniedzis galvenajam būvdarbu veicējam nodarbināto sarakstus, nevis faktisko darba devēju, kas ir šī uzņēmuma apakšuzņēmums.

VDI ir konstatējusi, ka no rīta, sākoties darbam, kāds no uzņēmuma darbiniekiem visus darbiniekus EDLUS piereģistrē attālināti. Darbiniekiem identificēšanas ierīces neizsniedz un faktiski tās aktivizē tikai “oficiālajās darba stundās”, tādējādi EDLUS faktiski nostrādātās stundas nav reģistrētas pilnā apmērā.

Nereti galvenā būvdarbu veicēja izsniegtajos EDLUS sarakstos redzamas pozīcijas “viesis” bez personificējamas informācijas un identificēt tos nav iespējams. Tādējādi saglabājas augsts risks objektā atrasties nereģistrētām personām.

VDI vairākkārt ir saskārusies ar situācijām, kad darbiniekiem izsniegtas identificēšanas ierīces (elektroniskās kartes vai cits risinājums), kuras izgatavotas, pamatojoties uz nepatiesu personu identificējošu informāciju. Krāpšanās risku palielina tas, ka personu dati netiek pārbaudīti pirms nodarbināto personu informācijas reģistrēšanas EDLUS. VDI ir informējusi policiju par faktu, ka uzņēmumu nodarbinātās personas izmanto elektroniskās identificēšanas ierīces, kas nesatur patiesu personu identificējošo informāciju, taču policija norādījusi, ka identificēšanas ierīces nav personu apliecinošs dokuments, tādēļ minētais nav uzskatāms par dokumentu viltošanu. Tādējādi EDLUS daļēji palīdz identificēt personas, kas atrodas būvlaukumā, taču tajā pašā laikā, ja uzņēmumiem ir mērķis pārkāpt nodarbinātības prasības, ir samērā vienkārši datus falsificēt.

VDI amatpersonas EDLUS datus galvenokārt izmanto, veicot pārbaudes saistībā ar iespējamo nereģistrēto nodarbinātību. Veicot šīs pārbaudes, būtiski iegūt operatīvu informāciju par būvobjektā nodarbinātajām personām. EDLUS palīdz identificēt personas, kas atrodas objektā.

Kopumā, VDI ieskatā, EDLUS ieviešana ļauj samazināt nelegālās nodarbinātības riskus būvniecības nozarē, vienlaikus tā ir instruments kontroles īstenošanai un operatīvas informācijas iegūšanai. EDLUS ieviešana ir vērtējama pozitīvi.

**7. Būvniecības nozares attīstības tendences un EDLUS ieviešanas ietekme**

***VID administrētie kopbudžeta ieņēmumi***

Būvniecības nozares[[6]](#footnote-6) nodokļu maksātāji 2019.gadā nodrošināja VID administrētos kopbudžeta ieņēmumus*[[7]](#footnote-7)* 325,60 milj. *euro* apmērā, kas ir 3,3 % no kopējiem 2019.gada VID administrētiem kopbudžeta ieņēmumiem (9799,79 milj. *euro*) (skatīt 5.tabulu). Nozares nodokļu maksātāju nodrošinātie kopbudžeta ieņēmumi 2019.gadā, salīdzinot ar 2018.gadu, ir palielinājušies par 44,24 milj. *euro* jeb 15,7 %.

5.tabula

**VID administrētie kopbudžeta ieņēmumi, milj. *euro***

 Dati uz 2020.gada 21.aprīli

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Periods** | **Apskatāmā kopa** | **Valsts sociālās apdrošināšanas obligātās iemaksas**  | **Iedzīvotāju ienākuma nodoklis**  | **Mikro-uzņēmumu nodoklis** | **Uzņēmumu ienākuma nodoklis**  | **Pievienotās vērtības nodoklis**  | **Pārējie nodokļi un maksājumi**  | **VID administrētie kopbudžeta ieņēmumi kopā**  |
| **2017.gads** | Būvniecības nozare | 148,89 | 85,00 | 8,53 | 10,47 | –74,63 | 5,63 | **183,89** |
| VID administrētie kopbudžeta ieņēmumi | 2735,31 | 1679,74 | 82,12 | 424,34 | 2187,75 | 1396,92 | **8506,19** |
| **2018.gads** | Būvniecības nozare | 187,69 | 99,92 | 10,12 | 14,17 | –36,63 | 6,08 | **281,36** |
| VID administrētie kopbudžeta ieņēmumi | 3131,32 | 1705,91 | 90,00 | 303,22 | 2456,97 | 1604,01 | **9291,44** |
| **2019.gads** | Būvniecības nozare | 219,22 | 116,02 | 9,98 | 2,57 | –28,94 | 6,75 | **325,60** |
| VID administrētie kopbudžeta ieņēmumi | 3443,35 | 1930,49 | 81,40 | 44,10 | 2648,35 | 1652,11 | **9799,79** |

Lielākā daļa no kopējiem būvniecības nozares nodokļu maksātāju nodrošinātajiem VID administrētajiem kopbudžeta ieņēmumiem ir darbaspēka nodokļu ieņēmumi (valsts sociālās apdrošināšanas obligātās iemaksas un iedzīvotāju ienākuma nodoklis). 2019.gadā, salīdzinot ar 2018.gadu, tiem vērojams vislielākais pieaugums – par 47,63 milj. *euro* jeb 16,6 %. Kopumā darbaspēka nodokļu ieņēmumi 2019.gadā, salīdzinot ar 2017.gadu, pieauga par 101,35 milj. *euro* jeb 43,3 %.

***Darba ņēmēju sadalījums pēc ienākuma apmēra***

Saskaņā ar informāciju iesniegtajos darba devēja ziņojumos par valsts sociālās apdrošināšanas obligātajām iemaksām un iedzīvotāju ienākuma nodokli 68,5 % būvniecības nozarē nodarbināto darba ņēmēju 2019.gadā darba ienākumus saņēma virs valstī noteiktās minimālās darba algas. Lai gan tas ir par 2,4 procentpunktiem vairāk nekā 2018.gadā, tomēr šis rādītājs vēl joprojām būtiski (par 7,6 procentpunktiem) atpaliek no vidējā rādītāja valstī 2019.gadā (76,1 %) (skatīt 6.tabulu).

6.tabula

**Darba ņēmēju (pie vispārējā nodokļu maksāšanas režīmā strādājošiem darba devējiem) sadalījums pēc bruto darba ienākumu apmēra[[8]](#footnote-8)**

Dati uz 2020.gada 31.martu

|  |  |  |
| --- | --- | --- |
| **Periods** | **Apskatāmā kopa** | **Darba ņēmēju darba ienākumu apmērs** |
| **0 *euro*** | **mazāks par valstī noteikto minimālo darba algu** | **vienāds ar valstī noteikto minimālo[[9]](#footnote-9) darba alga** | **no valstī noteiktās minimālās darba algas līdz 700 *euro*** | **no 700 *euro* līdz 1400 *euro*** | **virs 1400 *euro*** |
| **2017.gads** | Būvniecības nozare | 9,3 % | 20,8 % | 3,5 % | 26,9 % | 27,3 % | 12,2 % |
| Darba ņēmēju sadalījums valstī | 6,1 % | 15,7 % | 3,6 % | 28,6 % | 31,8 % | 14,2 % |
| **2018.gads** | Būvniecības nozare | 9,5 % | 21,7 % | 2,7 % | 22,3 % | 28,6 % | 15,2 % |
| Darba ņēmēju sadalījums valstī | 6,0 % | 16,4 % | 3,2 % | 23,6 % | 33,4 % | 17,3 % |
| **2019.gads** | Būvniecības nozare | 9,9 % | 19,5 % | 2,2 % | 19,8 % | 30,7 % | 18,0 % |
| Darba ņēmēju sadalījums valstī | 6,1 % | 15,1 % | 2,8 % | 21,5 % | 34,3 % | 20,3 % |

2019.gadā darba ienākumus valstī noteiktās minimālās darba algas apmērā vai mazāku saņēma 21,7 % no būvniecības nozarē nodarbinātajiem darba ņēmējiem, kas ir par 2,8 procentpunktiem mazāks darba ņēmēju īpatsvars nekā 2018.gadā (24,4 %).

Apskatot darba ņēmēju ienākumu apmēra sadalījumu par periodu no 2019.gada 1.decembra līdz 2020.gada 28.februārim, t.i., pēc 2019.gada 3.novembrī spēkā stājušās nozares ģenerālvienošanās par minimālo algu būvniecībā[[10]](#footnote-10), 68,5 % būvniecības nozarē nodarbināto darba ņēmēju darba ienākumus saņēma virs valstī noteiktās minimālās darba algas. Salīdzinot šo rādītāju par periodu no 2018.gada 1.decembra līdz 2019.gada 28.februārim, tas ir palielinājies par 3,6 procentpunktiem (skatīt 7.tabulu).

Periodā no 2019.gada 1.decembra līdz 2020.gada 28.februārim darba ienākumus valstī noteiktās minimālās darba algas apmērā vai mazākus saņēma 20,1 % no būvniecības nozarē nodarbinātajiem darba ņēmējiem, kas ir par 3,9 procentpunktiem mazāks nekā darba ņēmēju īpatsvars periodā no 2018.gada 1.decembra līdz 2019.gada 28.februārim (24,0 %).

7.tabula

**Darba ņēmēju (pie vispārējā nodokļu maksāšanas režīmā strādājošiem darba devējiem) sadalījums pēc bruto darba ienākumu apmēra būvniecības nozarē[[11]](#footnote-11)**

Dati uz 2020.gada 24.aprīli

|  |  |
| --- | --- |
| **Periods** | **Darba ņēmēju darba ienākumu apmērs** |
| **0 *euro*** | **mazāks par valstī noteikto minimālo darba algu** | **vienāds ar valstī noteikto minimālo[[12]](#footnote-12) darba alga** | **no valstī noteiktās minimālās darba algas līdz 700 *euro*** | **no 700 *euro* līdz 1400 *euro*** | **virs 1400 *euro*** |
| **01.12.2017.–28.02.2018.** | 11,3 % | 23,0 % | 3,1 % | 24,0 % | 27,2 % | 11,4 % |
| **01.12.2018.–28.02.2019.** | 11,0 % | 21,5 % | 2,5 % | 21,3 % | 28,5 % | 15,1 % |
| **01.12.2019.–28.02.2020.** | 11,5 % | 18,6 % | 1,5 % | 18,0 % | 33,0 % | 17,5 % |

Vidējie mēneša darba ienākumi būvniecības nozarē pie vispārējā nodokļu režīmā strādājoša darba devēja nodarbinātajiem 2019. gadā bija 961 *euro*, kas ir 90,2 % no vidējiem mēneša darba ienākumiem valstī (1065 *euro*). Vidējie mēneša darba ienākumi būvniecības nozarē 2018.gadā bija 882 *euro* (valstī – 989 *euro*), 2017.gadā vidējie mēneša darba ienākumi nozarē nodarbinātajiem bija 807 *euro* (valstī – 903 *euro*). Kā redzams, visos apskatītajos periodos nozarē nodarbināto vidējie mēneša bruto darba ienākumi atpaliek no valsts rādītāja par aptuveni 100 *euro*. Tomēr vidējā stundas tarifa likme būvniecības nozarē 2019.gadā (7,59 *euro* stundā) ir par 2,2 % lielāka nekā vidēji valstī (7,43 *euro* stundā).

***Darba devēju sadalījums pēc vidējiem aprēķinātiem darba ienākumiem***

2019.gadā 46,5 % no visiem būvniecības nozarē vispārējā nodokļu maksāšanas režīmā strādājošiem darba devējiem aprēķināja darba ņēmējiem vidējos mēneša darba ienākumus vienādus ar valstī noteikto minimālo darba algu vai zem tās, kas ir par 4,2 procentpunktiem mazāk nekā 2018.gadā (50,8 %) (skatīt 8.tabulu).

Pozitīvi vērtējams, ka 2019.gadā, salīdzinot ar 2018.gadu, par 4,5 procentpunktiem pieaudzis to nozares darba devēju īpatsvars, kas darba ņēmējiem aprēķinājuši vidējos mēneša darba ienākumus virs valstī noteiktās minimālās darba algas (ja 2019.gadā tie bija vidēji 38,7 %, tad 2018.gadā – vidēji 34,2 %). 2018.gadā, salīdzinot ar 2017.gadu, šim rādītājam pieaugums bija tikai 0,7 procentpunkti.

8.tabula

**Vispārējā nodokļu maksāšanas režīmā strādājošo darba devēju sadalījums pēc vidējiem aprēķinātajiem mēneša bruto darba ienākumiem[[13]](#footnote-13)**

Dati uz 2020.gada 31.martu

|  |  |  |
| --- | --- | --- |
| **Periods** | **Apskatāmā kopa** | **Darba devēju vidējais aprēķinātais darba ienākumu apmērs** |
| **darba ņēmēji nav norādīti** | **0 *euro*** | **mazāks par valstī noteikto minimālo darba algu** | **vienāds ar valstī noteikto minimālo darba algu *euro*** | **no valstī noteiktās minimālās darba algas līdz 700 *euro*** | **no 700 *euro* līdz 1400 *euro*** | **virs** **1400 *euro*** |
| **2017.gads** | Būvniecības nozare | 1,3 % | 13,8 % | 46,7 % | 4,7 % | 23,0 % | 8,6 % | 1,8 % |
| Darba devēju sadalījums valstī | 1,5 % | 11,0 % | 46,0 % | 7,6 % | 21,7 % | 9,1 % | 3,1 % |
| **2018.gads** | Būvniecības nozare | 1,2 % | 13,8 % | 47,0 % | 3,8 % | 20,9 % | 10,9 % | 2,4 % |
| Darba devēju sadalījums valstī | 1,3 % | 10,9 % | 46,7 % | 6,6 % | 19,6 % | 11,1 % | 3,9 % |
| **2019.gads** | Būvniecības nozare | 0,9 % | 13,9 % | 43,2 % | 3,3 % | 21,5 % | 14,2 % | 3,0 % |
| Darba devēju sadalījums valstī | 0,9 % | 10,8 % | 44,5 % | 6,0 % | 19,9 % | 13,2 % | 4,6 % |

***Vidējais nostrādāto stundu skaits un vidējā stundas tarifa likme***

Lai gan vidējā stundas tarifa likme būvniecības nozarē 2019.gadā bija 7,59 *euro*, kas ir par 2,2 % lielāka nekā vidēji valstī (7,43 *euro*), tomēr vidējais nostrādāto stundu skaits mēnesī (120 stundas) atpalika no vidējā rādītāja valstī (128 stundas) par astoņām stundām jeb 6,0 %.

Jāatzīmē, ka 2019.gadā vidējā stundas tarifa likme būvniecības nozarē, salīdzinot ar 2018.gadu, ir palielinājusies par 8,6 %. Vidējais darba vietu skaits 2019.gadā bija 53 790 darba vietas, kas ir par 5,6 % vairāk nekā 2018.gadā (50 944 darba vietas) (skatīt 9.tabulu).

9.tabula

**Darba ņēmēju skaita, vidēji nostrādāto stundu skaita un vidējās stundas tarifa likmes dinamika būvniecības nozarē**

Dati uz 2020.gada 31.martu

|  |  |  |  |
| --- | --- | --- | --- |
| **Rādītājs** | **2017.gads** | **2018.gads** | **2019.gads** |
| Vidējais darba vietu skaits mēnesī (vispārējā nodokļu maksāšanas režīmā) | 45 522 | 50 944 | 53 790 |
| Vidējais nostrādāto stundu skaits vienai darba vietai mēnesī (vispārējā nodokļu maksāšanas režīmā) | 121 | 120 | 120 |
| Vidējā stundas tarifa likme, *euro* (vispārējā nodokļu maksāšanas režīmā) | 6,41 | 6,99 | 7,59 |

Izplatītākās profesijas būvniecības nozarē 2019.gadā bija būvstrādnieks, palīgstrādnieks, būvdarbu vadītājs un būvnieks. Visām izplatītākajām profesijām būvniecības nozarē 2019.gadā, salīdzinot ar 2018.gadu, vērojams vidējās stundas tarifa likmes kāpums un 80 % no izplatītākajām profesijām ir palielinājies arī vidējais darba vietu skaits (skatīt 10.tabulu). Līdzīga tendence ir vērojama arī 2018.gadā, salīdzinot ar 2017.gadu.

10.tabula

**Informācija par izplatītākajām profesijām būvniecības nozarē**

Dati uz 2020.gada 31.martu

|  |  |  |  |
| --- | --- | --- | --- |
| **Profesija** | **Vidējais darba vietu skaits mēnesī** | **Vidējais nostrādāto stundu skaits vienai darba vietai mēnesī** | **Vidējā stundas tarifa likme, *euro*** |
| **2017.gads** | **2018.gads** | **2019.gads** | **2017.gads** | **2018.gads** | **2019.gads** | **2017.gads** | **2018.gads** | **2019.gads** |
|
| 931301 Būvstrādnieks | 3238 | 3825 | 4086 | 117 | 117 | 118 | 4,66 | 5,33 | 5,80 |
| 932909 Palīgstrādnieks | 1733 | 2525 | 3087 | 114 | 113 | 114 | 3,88 | 4,32 | 4,74 |
| 132305 Būvdarbu vadītājs | 2437 | 2690 | 2840 | 92 | 89 | 87 | 9,24 | 10,19 | 11,12 |
| 711102 Būvnieks | 1846 | 2324 | 2497 | 126 | 124 | 124 | 4,65 | 5,21 | 5,93 |
| 112014 Valdes loceklis | 1791 | 1913 | 2046 | 105 | 104 | 104 | 6,65 | 7,00 | 7,58 |
| 711101 Ēku celtnieks | 1272 | 1383 | 1487 | 121 | 124 | 126 | 4,49 | 5,11 | 5,65 |
| 741102 Elektromontieris | 1252 | 1324 | 1404 | 132 | 132 | 132 | 6,57 | 7,17 | 8,09 |
| 931201 Ceļa būves palīgstrādnieks | 1077 | 1281 | 1237 | 148 | 148 | 149 | 5,92 | 6,33 | 6,80 |
| 833203 Kravas automobiļa vadītājs | 1098 | 1147 | 1200 | 150 | 149 | 149 | 5,93 | 6,59 | 7,03 |
| 311229 Būvdarbu vadītāja palīgs | 825 | 965 | 1053 | 128 | 131 | 134 | 6,76 | 7,63 | 8,32 |
| 711401 Betonētājs | 928 | 1058 | 990 | 125 | 130 | 128 | 6,56 | 8,27 | 9,36 |
| 712601 Santehniķis | 633 | 765 | 920 | 122 | 124 | 123 | 4,57 | 5,25 | 6,01 |
| 712302 Apdares darbu strādnieks | 677 | 781 | 859 | 116 | 118 | 121 | 4,45 | 5,07 | 5,64 |
| 242201 Projekta vadītājs | 749 | 756 | 771 | 122 | 121 | 122 | 11,75 | 12,46 | 13,09 |
| 834210 Ekskavatora vadītājs | 658 | 705 | 761 | 144 | 143 | 144 | 6,36 | 6,85 | 7,58 |

***Informācija par uzņēmumiem, kuriem veikti kontroles pasākumi būvlaukumos***

Kontroles pasākumi saistībā ar EDLUS ieviešanu no 2017.gada līdz 2019.gadam ir veikti 1039 būvniecības nozares nodokļu maksātājiem. Uzņēmumos, kuri strādā vispārējā nodokļu maksāšanas režīmā, darba vietu skaits 2019.gadā bija 31 505, kas, salīdzinot ar 2018.gadu, ir pieaudzis par 2,4 %, savukārt 2018.gadā, salīdzinot 2017.gadu, darba vietu skaitam bija novērojams pieaugums 16,5 % (skatīt 11.tabulu).

11.tabula

**Informācija par uzņēmumiem, kuriem veikti kontroles pasākumi būvlaukumos un kuri strādā vispārējā nodokļu maksāšanas režīmā**

 Dati uz 2020.gada 31.martu

|  |  |  |  |  |
| --- | --- | --- | --- | --- |
| **Periods** | **Darba vietu vidējais skaits mēnesī** | **Vidējais nostrādāto stundu skaits vienai darba vietai mēnesī** | **Kopējais nostrādāto stundu skaits**  | **Nodarbināto vidējie ienākumi mēnesī (bruto), *euro*** |
| 2017.gads | 26 411 | 116 | 36 823 434 | 833,40 |
| 2018.gads | 30 760 | 115 | 42 396 719 | 887,05 |
| 2019.gads | 31 505 | 115 | 43 463 923 | 980,80 |

Vidējais nostrādāto stundu skaits vienā darba vietā mēnesī bija 115 stundas gan 2018.gadā, gan 2019.gadā, un, salīdzinot ar nozares vidējo rādītāju, tas atpaliek par piecām stundām mēnesī jeb 4,2 %. Šajos uzņēmumos nodarbināto vidējie bruto darba ienākumi mēnesī 2019.gadā bija 981 *euro*, kas, salīdzinot ar 2018.gadu, ir palielinājušies par 10,6 %. 2018.gadā, salīdzinot ar 2017.gadu, šajos uzņēmumos nodarbināto vidējie bruto darba ienākumi bija palielinājušies par 6,4 %.

Izvērtējot kontroles pasākumu rezultātus, secināts, ka vairākumā gadījumu būvuzņēmēju darba ņēmēji viena mēneša ietvaros var tikt nodarbināti vairākos būvlaukumos, tai skaitā tādos, kas neatbilst EDLUS uzstādīšanas kritērijiem, un par šajos objektos nostrādāto laiku joprojām saglabājies faktiski nostrādāto stundu nedeklarēšanas risks.

***Ēnu ekonomikas rādītāji***

Vērtējot “aplokšņu” algas dinamiku, salīdzinot būvniecības nozari ar 12 nozarēm, kurās identificēts lielākais (tūkst. *euro*) “aplokšņu” algu apmērs 2019.gadā, konstatēts, ka ēku būvniecības nozarē “aplokšņu” algas īpatsvars (%) samazinājies par 1,69 procentpunktiem, bet specializēto būvdarbu nozarē “aplokšņu” algas īpatsvars samazinājies par 0,81 procentpunktu. Šīs izmaiņas starp 12 nozarēm ar lielāko “aplokšņu” algas apmēru (tūkst. *euro*) ir visstraujākās.

Dati uz 2020.gada 24.martu

8.attēls **Informācija par “aplokšņu” algas dinamiku būvniecības nozarē**

Lai gan nedeklarētā bruto alga, valsts sociālās apdrošināšanas obligāto iemaksu un iedzīvotāju ienākuma nodokļa zaudējumi pieaug (skatīt 1.attēlu), kas tiek skaidrots ar VID “aplokšņu” algas metodoloģijas īpatnībām[[14]](#footnote-14), “aplokšņu” algu īpatsvara samazināšanās novērota visā vērtējamā periodā.

Atsevišķi izdalot būvniecības apakšnozares, apkopotie rādītāji parāda, ka no 2017.gada līdz 2018.gadam straujākās “aplokšņu” algas samazinājuma izmaiņas novērojamas ēku būvniecības nozarē – par 1,7 procentpunktiem un specializēto būvdarbu nozarē – par 1,4 procentpunktiem (skatīt 8.tabulu). Šī tendence turpinās arī no 2018.gada līdz 2019.gadam, ēku būvniecības nozarē “aplokšņu” algas īpatsvars samazinājās par 1,7 procentpunktiem un specializēto būvdarbu nozarē par 0,9 procentpunktiem.

12.tabula

**Informācija par “aplokšņu” algas dinamiku, atsevišķi izdalot būvniecības apakšnozares**

Dati uz 2020.gada 24.martu

|  |  |  |  |  |  |
| --- | --- | --- | --- | --- | --- |
|  | **2017.g.** | **2018.g** | **2019.g.** | **∆ 2018.g.** | **∆ 2019.g** |
| ***NACE* 41 Ēku būvniecība** |
| Nedeklarētā alga bruto kopā (tikai komercsektors), tūkst. *euro* | 36 832 | 41 691 | 42 902 | 4858 | 1211 |
| VSAOI zaudējumi no nedeklarētās algas, tūkst. *euro* | 12 390 | 14 343 | 14 745 | 1953 | 401 |
| IIN zaudējumi no nedeklarētās algas, tūkst. *euro* | 6471 | 6557 | 6735 | 86 | 177 |
| Nedeklarēto darba algas ienākumu īpatsvars, % | 19,3 % | 17,6 % | 15,9 % | –1,7 | –1,7 |
| ***NACE* 42 Inženierbūvniecība** |
| Nedeklarētā alga bruto kopā (tikai komercsektors), tūkst. *euro* | 16 784 | 19 610 | 21 704 | 2825 | 2094 |
| VSAOI zaudējumi no nedeklarētās algas, tūkst. *euro* | 5646 | 6746 | 7459 | 1100 | 712 |
| IIN zaudējumi no nedeklarētās algas, tūkst. *euro* | 2949 | 3081 | 3404 | 132 | 322 |
| Nedeklarēto darba algas ienākumu īpatsvars, % | 9,7 % | 9,7 % | 9,5 % | 0,0 | –0,2 |
| ***NACE* 43 Specializētie būvdarbi** |
| Nedeklarētā alga bruto kopā (tikai komercsektors), tūkst. *euro* | 35 667 | 41 222 | 46 883 | 5555 | 5661 |
| VSAOI zaudējumi no nedeklarētās algas, tūkst. *euro* | 11 998 | 14 182 | 16 113 | 2183 | 1930 |
| IIN zaudējumi no nedeklarētās algas, tūkst. *euro* | 6266 | 6482 | 7358 | 216 | 876 |
| Nedeklarēto darba algas ienākumu īpatsvars, % | 23,3 % | 21,9 % | 21,0 % | –1,4 | –0,09 |

Būvniecības nozarē darba vietu skaita ievērojams palielinājums kopsakarā ar pārbaudēs konstatēto, ka samazinājies to darba ņēmēju skaits, par kuriem netiek iesniegtas ziņas VID, liecina, ka viens no tā ietekmējošiem faktoriem ir EDLUS ieviešana. Kopumā var secināt, ka pieaug to nodarbināto skaits, par kuriem uzskaitītās darba stundas izmantotas darba samaksas aprēķināšanai un deklarētas VID, kā arī pieaug to darbinieku proporcija, kas mēnesī nopelna 700 *euro* un vairāk (skatīt 6., 7.tabulu).

Analizējot darba ņēmēju skaita pieauguma dinamiku būvniecības nozarē izplatītākajās 15 profesijās, kopumā secināts, ka visās ir vērojams darba vietu skaita pieaugums. Turklāt īpaši nozīmīgs pieaugums ir zemākas kvalifikācijas profesijās. Piemēram, ja darba vietu skaita pieaugums būvdarbu vadītājiem 2019.gadā ir 5,6 %, salīdzinot ar 2018.gadu, tad palīgstrādnieku darba vietu pieaugums 2019.gadā, salīdzinot ar 2018.gadu, ir 22,3 %. Turklāt 2017.gadā būvdarbu vadītāju bija par 40,6 % vairāk nekā palīgstrādnieku, savukārt 2019.gadā palīgstrādnieku jau ir par 8,7 % vairāk nekā būvdarbu vadītāju (skatīt 10.tabulu).

Kopumā 2017.–2019.gadā vērojams nozīmīgs pieaugums darbaspēka nodokļu ieņēmumos, kas galvenokārt skaidrojams ar nozarē nodarbināto darba ienākumu un darba vietu skaita pieaugumu. Analizējot komersantu deklarētās darba stundas sadalījumā pa būvnieku profesijām kopumā, var secināt, ka lielākajai daļai no tām palielinājies vidēji nostrādāto stundu skaits par 1,3 %.

***Mikrouzņēmumu nodokļa maksāšanas režīmā strādājošo uzņēmumu rādītāji***

Atbilstoši VID rīcībā esošajai informācijai 2017.–2019.gadā vairāk nekā 20 % būvniecības nozarē strādājošo komersantu izmanto mikrouzņēmumu nodokļa maksāšanas režīmu (skatīt 9.attēlu).

9.attēls. **Mikrouzņēmumu īpatsvars būvniecības nozarē**

Saskaņā ar minētajiem datiem būvniecības nozarē strādājošo mikrouzņēmumu nodokļa maksātāju kopējais skaits analizējamā periodā ir samazinājies, vienlaikus mikrouzņēmumu īpatsvars uz 2019.gada sākumu, salīdzinot ar datiem uz 2017.gada sākumu, ir palielinājies par 0,8 procentpunktiem, savukārt uz 2020.gada sākumu, salīdzinot ar datiem uz 2019.gada sākumu, samazinājies par 0,9 procentpunktiem un faktiski līdzinās 2017.gada līmenim.

Vispārējā nodokļu maksāšanas režīmā strādājošo darba devēju valsts sociālās apdrošināšanas obligātās iemaksas par nodarbinātajiem 2019.gadā bija vidēji 334,45 *euro* mēnesī, savukārt mikrouzņēmumu nodokļa maksāšanas režīmā strādājošo darba devēju nodarbinātajiem tikai 99,10 *euro* mēnesī, kas ir vairāk nekā trīs reizes mazākas, salīdzinot ar būvniecības nozarē vispārējā nodokļu maksāšanas režīmā nodarbinātajiem.

13.tabula

**Darba ņēmēju (pie mikrouzņēmumu nodokļa maksāšanas režīmā strādājošiem darba devējiem) sadalījums pēc darba ienākumu apmēra[[15]](#footnote-15)**

Dati uz 2020.gada 26.martu

|  |  |  |
| --- | --- | --- |
| Periods | Apskatāmā kopa | Darba ņēmēju darba ienākumu apmērs |
| 0 *euro* | mazāks par valstī noteikto minimālo darba algu | no valstī noteiktās minimālās darba algaslīdz likumdošanā noteiktajam ierobežojumam (720 *euro*) | virs ierobežojuma |
| 2017.gads | Darba ņēmēju sadalījums | 28,5 % | 15,2 % | 55,8 % | 0,5 % |
| 2018.gads | Darba ņēmēju sadalījums  | 29,1 % | 16,5 % | 53,7 % | 0,7 % |
| 2019.gads | Darba ņēmēju sadalījums | 29,5 % | 15,4 % | 54,6 % | 0,5 % |

2018.gadā, salīdzinot ar 2017.gadu, palielinājies mikrouzņēmumu nodokļa maksātāju darba ņēmēju īpatsvars, kuri vidēji saņem mazāk par valstī noteikto minimālo darba algu vai kuriem atalgojums nav aprēķināts, savukārt to darba ņēmēju īpatsvars, kuri saņem ienākumus virs valstī noteiktās minimālās algas, ir samazinājies.

Veicot “aplokšņu” algas risku vērtējumu būvniecības nozarē strādājošiem mikrouzņēmumiem, novērots, ka, sākot ar 2018.gadu, “aplokšņu” algas īpatsvars[[16]](#footnote-16) (%), salīdzinot ar 2017.gadu, ir strauji palielinājies – par 13,1 procentpunktu, savukārt 2019.gadā, salīdzinot ar 2018.gadu, samazinājies par 1,5 procentpunktiem.

10.attēls. **Informācija par “aplokšņu” algas dinamiku būvniecības nozarē**

Konstatētās tendences skaidrojamas ar vispārējā nodokļu maksāšanas režīmā strādājošo būvuzņēmēju darba ņēmēju atalgojuma palielinājumu, tai pat laikā ievērojams būvuzņēmēju skaits izvēlas darboties atvieglotā – mikrouzņēmumu nodokļa maksāšanas – režīmā ar ierobežotu atalgojuma apmēru.

Savukārt mikrouzņēmumu īpatsvara un to nedeklarētās darba samaksas samazinājuma periods pārklājas ar būvniecības nozares ģenerālvienošanās paredzēto pārejas periodu (no 2019.gada novembra līdz 2020.gada aprīlim), kurā nozares komersantiem jāpāriet uz minimālo atalgojumu 780 *euro*, kas ir augstāks atalgojums nekā mikrouzņēmumu nodokļa maksātāju režīmā paredzētais maksimālais atalgojums (720 *euro*) un kopsakarā ar EDLUS ieviešanas sliekšņa samazināšanu no 2020.gada 1.janvāra ir nopietns ierobežojošais mehānisms ienākumu nedeklarēšanai.

**8. KOPSAVILKUMS**

EDLU būvniecībā ir ieviesta kā risinājums, veicinot nodokļu nomaksu par nodarbinātajiem, novēršot nekorektu darba laika uzskaiti un tādējādi uzlabojot sabiedrības labklājību un sociālo nodrošināšanu.

EDLUS ieviešanas uzraudzības sākumposmā kontroles pasākumiem bija konsultatīvs raksturs, skaidrojot nodokļu maksātājiem EDLU ieviešanas reglamentējošās normas, nosakot termiņus konstatēto neatbilstību novēršanai un iegūto informāciju neizmantojot nodokļu papildu aprēķināšanai.

VID ieskatā, problēmas saistībā ar EDLUS risinājumiem, kas nespēj nodrošināt normatīvo aktu prasību izpildi, būvuzņēmēji kopumā atrisināja, izvēloties EDLUS no izstrādātājiem, kas nodrošina to atbilstību normatīvajam regulējumam. Savukārt datu ticamības problēmu novēršanai tika izstrādāts normatīvais regulējums, nosakot EDLUS datu reģistrēšanas, nodošanas VEDLUDB un glabāšanas nosacījumus un to drošības prasības.

Par EDLUS ieviešanas veiksmīgu norisi liecina kontroles pasākumos konstatēto pārkāpumu skaita samazināšanās, īpaši attiecībā uz izmantojamo EDLUS risinājumu un elektroniskās informācijas uzskaiti un būvuzņēmēju praktisko iemaņu apguvi EDLUS lietošanā.

Pārbaudēs konstatētie pārkāpumi saistībā ar būvuzņēmēju pienākuma – nodrošināt darba ņēmēju darba laika reģistrāciju EDLUS – nepildīšanu liecina par reģistrēšanās disciplīnas neievērošanu nodarbināto vidū. Administratīvās atbildības par EDLU regulējuma neievērošanu noteikšana, kas stāsies spēkā 2020.gada 1.jūlijā, veicinās būvuzņēmējus nodrošināt kontroli un paaugstinās būvdarbu veicēju atbildību, vienlaikus nostiprinot EDLUS izmantošanas paradumus.

VDI ieskatā, EDLUS ieviešana vērtējama pozitīvi, jo ļauj samazināt nelegālās nodarbinātības riskus būvniecības nozarē. Vienlaikus EDLUS ir instruments kontroles īstenošanai un operatīvas informācijas iegūšanai.

Novērtējot EDLUS ieviešanas ietekmi uz būvniecības nozares attīstības rādītājiem, secināts, ka:

* samazinājies to darba ņēmēju skaits, par kuriem netiek iesniegtas ziņas VID, ko apliecina VID būvlaukumos veikto kontroles pasākumu rezultāti. Analizējot darba ņēmēju skaita pieauguma dinamiku izplatītākajās profesijās, secināms, ka ir vērojams darba vietu skaita pieaugums. Turklāt īpaši nozīmīgs pieaugums ir zemākas kvalifikācijas profesijās;
* kopumā ir ievērojams pieaugums darbaspēka nodokļu ieņēmumos, kā arī vērojama pozitīva “aplokšņu” algas samazinājuma dinamika, kas skaidrojams gan ar darba vietu skaita, gan vispārējā nodokļu maksāšanas režīmā strādājošo darba ņēmēju darba ienākumu pieaugumu;
* analizējot komersantu deklarēto vidēji nostrādāto stundu skaitu (vispārējā nodokļu maksāšanas režīmā) sadalījumā pa būvnieku profesijām kopumā, lielākajai daļai komersantu novērots neliels pieaugums. Savukārt, pamatojoties uz kontroles pasākumu rezultātiem, secināts, ka viena būvlaukuma pārbaudes laikā EDLUS datu salīdzinājums ar darbinieku deklarēto darba laiku neļauj objektīvi novērtēt konkrēta būvuzņēmēja iespējamo faktisko nedeklarēto darba laika apmēru gadījumos, kad būvuzņēmēja darbinieki ir nodarbināti arī citos būvlaukumos, kas neatbilst EDLUS ieviešanas kritērijiem. Par darbinieku nostrādāto laiku būvlaukumos, kas neatbilst EDLUS uzstādīšanas kritērijiem, joprojām saglabājas augsts nostrādāto stundu nedeklarēšanas risks;
* novērots, ka pēc EDLUS ieviešanas saglabājas augsts mikrouzņēmumu nodokļa maksāšanas režīmā strādājošo uzņēmumu īpatsvars. Vērtējot “aplokšņu” algas risku mikrouzņēmumu nodokļa maksātājiem, konstatēts, ka 2018.gadā ievērojami palielinājies nedeklarēto darba ienākumu īpatsvars, un šī tendence norāda uz risku mikrouzņēmumu nodokļa maksāšanas režīmu izmantot nodokļu optimizācijas nolūkā. Ņemot vērā, ka mikrouzņēmumu nodokļa maksātājiem nostrādātais darba laiks VID nav jādeklarē, ir ierobežota EDLUS informācijas izmantošana darba laika uzskaites datu salīdzināšanai par šiem būvuzņēmējiem.

Novērtējot EDLUS ieviešanas gaitu un tās izmantošanu ēnu ekonomikas mazināšanā būvniecības nozarē, godīgas konkurences nodrošināšanā un nodokļu nomaksas veicināšanā, pozitīvi vērtējams:

* veiktie grozījumi normatīvajos aktos EDLUS ieviešanas gaitā, konstatējot riskus, tajā skaitā datu ticamības riskus, kā rezultātā nodrošināta datu kvalitāte un drošība un uzlabota datu pieejamība kontrolējošo institūciju funkciju izpildei;
* VEDLUDB darbības uzsākšana ar 2020.gada 1.februāri, nodrošinot EDLUS datu apkopošanu un informācijas pieejamību kontrolējošām institūcijām. EDLU informācijas izmantošana risku analīzei un nodokļu samaksas veicināšanai paaugstinās VID uzdevumu izpildes efektivitāti. BVKB un VID sadarbībā izstrādāta starpresoru vienošanās “Par Vienotās elektroniskās darba laika uzskaites datubāzes lietošanu”, kā arī veiktas darbības, lai nodrošinātu datu no VEDLUDB saņemšanu un koplietošanu ar citiem VID Datu noliktavas sistēmas analīzes objektiem;
* minimālā atalgojuma noteikšana būvniecības nozarē strādājošiem darba ņēmējiem, kas ir lielāks nekā normatīvajos aktos noteiktais maksimālais atalgojums mikrouzņēmumiem, kopsakarā ar EDLUS ieviešanu arī būvlaukumos, kuros būvdarbu izmaksas ir no 350 000 *euro* un vairāk. Līdz ar VEDLUDB datu izmantošanas uzsākšanu EDLU informācijas apkopojums par darba ņēmēju nostrādātajām stundām vienā datubāzē dos iespēju izvērtēt mikrouzņēmumu iesniegtajās deklarācijās norādīto darbinieku atalgojumu kopsakarā ar Latvijā noteikto minimālo atalgojumu, identificējot “aplokšņu” algas risku un uzņēmumus, kas nepamatoti izmanto atviegloto nodokļu režīmu;
* VEDLUDB datu izmantošana viesstrādnieku nodarbinātības un ārvalstu komersantu darbības uzraudzībā Latvijas būvlaukumos. Veikto pārbaužu rezultāti liecina, ka VEDLUDB pieejamā EDLUS informācija būs būtisks instruments, identificējot nodokļu nenomaksas riskus saistībā ar ārvalstu komersantu darba ņēmēju nodarbinātību Latvijas teritorijā un atklājot viesstrādnieku nodarbinātības krāpnieciskās shēmas;
* EDLUS informācijas izmantošana būvuzņēmēju vidū kā efektīvs pārraudzības instruments, reālā laikā iegūstot informāciju par darbiniekiem un viesiem, kas atrodas objektā, atvieglojot nodarbināto darba laika uzskaiti grāmatvedībā un pārskatu sagatavošanā, izmantot informāciju uzņēmumu iekšējo procesu plānošanā un darbinieku disciplinētības un produktivitātes palielināšanā, kas kopumā pozitīvi ietekmēs būvniecības nozares attīstību un darbības efektivitāti.

VID un VDI secina, ka veikto pārbaužu par EDLU ieviešanu būvniecībā rezultātā panākts būtisks uzlabojums ēnu ekonomikas mazināšanā būvniecības nozarē un sekmīgi īstenoti uzdevumi pārbaužu veikšanā saistībā ar EDLUS ieviešanas uzraudzību, tiesiskā regulējuma pilnveidošanu un EDLU informācijas izmantošanu nodokļu nenomaksas riska identificēšanā un nodokļu nomaksas veicināšanā. EDLU ieviešana būvniecībā veicinās godprātīgu nodokļu nomaksu, kam ir cieša sasaiste ar cilvēka labklājības līmeni, pozitīvi ietekmējot būvniecības nozares attīstību.

Ēnu ekonomikas mazināšanai būvniecības nozarē, lai stiprinātu būvdarbu veicēju atbildību un motivētu būvdarbu veicējus ieviest būvlaukumos normatīvo aktu prasībām atbilstošu EDLUS, veikt tajā objektīvu un precīzu katra nodarbinātā faktiski nostrādātā laika uzskaiti un datu glabāšanu, ar 2020.gada 1.jūliju stāsies spēkā normatīvais regulējums par administratīvo atbildību EDLU regulējuma neievērošanā.

EDLUS datu sniegšana iekļaušanai VEDLUDB, kuras pārzinis un turētājs ir BVKB, tika uzsākta tikai ar 2020.gada 1.februāri, tādējādi liedzot objektīvi un operatīvi novērtēt EDLU ietekmi uz būvniecības nozares attīstības rādītājiem.

Lai novērtētu EDLU un VEDLUDB ieviešanas ietekmi uz būvniecības nozari, tajā skaitā arī par periodu, kad uzsāk EDLUS uzkrāto datu nodošanu uz VEDLUDB, Ekonomikas ministrijai sadarbībā ar Finanšu ministriju (Valsts ieņēmumu dienestu) un Labklājības ministriju (Valsts darba inspekciju) līdz 2021.gada 1.jūlijam nepieciešams sagatavot informatīvo ziņojumu par EDLUS ieviešanas un VEDLUDB datu izmantošanas efektivitāti un ietekmi uz būvniecības nozares attīstību un ēnu ekonomikas mazināšanos.

Finanšu ministrs J.Reirs

1. <https://latvijasbuvnieki.lv/enu-ekonomika-buvnieciba-mazinas-pozitivas-tendences-saglabasanai-nepieciesams-prognozejams-pasutijuma-apjoms/> [↑](#footnote-ref-1)
2. <https://www.em.gov.lv/lv/nozares_politika/buvnieciba/statistika__petijumi/>

“Pētījums par prognozētām izmaiņām darbaspēka un būvmateriālu izmaksās būvniecības nozarē Latvijā” sagatavots atbilstoši 2018.gada 25.maijā noslēgtajam līgumam starp Ekonomikas ministriju un izpētes kompāniju SIA “Inovatīvās Konstrukcijas”, kas pētījumu veikusi, sadarbojoties ar Latvijas Universitātes ekonomikas jomas zinātniekiem. [↑](#footnote-ref-2)
3. “Pētījums par prognozētām izmaiņām darbaspēka un būvmateriālu izmaksās būvniecības nozarē Latvijā” sagatavots atbilstoši 2019.gada 14.maijā noslēgtajam līgumam starp Ekonomikas ministriju un pētniecības uzņēmumu SIA “Oxford Research Baltics”. [↑](#footnote-ref-3)
4. Apkopota informācija par VID veiktajām tematiskajām pārbaudēm un apsekošanām būvniecības nozarē strādājošiem uzņēmumiem ar *NACE* 2.redakcijas apkopojošiem kodiem: 41 – Ēku būvniecība; 42 – Inženierbūvniecība; 43 – Specializētie būvdarbi. [↑](#footnote-ref-4)
5. Likuma “Par nodokļiem un nodevām” 116.panta 9.punkts, 117.panta 4.punkts. [↑](#footnote-ref-5)
6. *NACE* 2.redakcijas apkopojošie kodi: 41 – Ēku būvniecība; 42 – Inženierbūvniecība; 43 – Specializētie būvdarbi. [↑](#footnote-ref-6)
7. Izņemot vieglo automobiļu un motociklu nodokļa, transportlīdzekļa ekspluatācijas nodokļa un uzņēmumu vieglo transportlīdzekļu nodokļa ieņēmumus, jo maksājumi, kas veikti VAS “Ceļu satiksmes drošības direkcija” (tehniskās apskates stacijās), VID datubāzē netiek piesaistīti nodokļu maksātājiem. [↑](#footnote-ref-7)
8. Nodarbinātā ienākumi tiek saskaitīti, ja nodarbinātais vienlaikus strādā pie vairākiem darba devējiem, informācija no pārskatiem “Ziņojums par valsts sociālās apdrošināšanas obligātajām iemaksām no darba ņēmēju darba ienākumiem, iedzīvotāju ienākuma nodokli un uzņēmējdarbības riska valsts nodevu pārskata mēnesī”. [↑](#footnote-ref-8)
9. Minimālā alga 2017.gadā – 380 *euro*, 2018. un 2019.gadā – 430 *euro*. [↑](#footnote-ref-9)
10. Ģenerālvienošanās par minimālo algu būvniecībā nosaka minimālo bruto algu 780 *euro* mēnesī, minimālo stundas tarifa likmi 4,67 *euro* un obligātu 5 % piemaksu, ja nodarbinātais ir ieguvis profesijai atbilstošu izglītību. Līdz 2020.gada 2.maijam uzņēmumiem ir iespēja piemērot pārejas periodu, nosakot minimālo mēneša algu 650 *euro* un minimālo stundas tarifa likmi 3,89 *euro*. [↑](#footnote-ref-10)
11. Nodarbinātā ienākumi tiek saskaitīti, ja nodarbinātais vienlaikus strādā pie vairākiem darba devējiem, informācija no pārskatiem “Ziņojums par valsts sociālās apdrošināšanas obligātajām iemaksām no darba ņēmēju darba ienākumiem, iedzīvotāju ienākuma nodokli un uzņēmējdarbības riska valsts nodevu pārskata mēnesī”. [↑](#footnote-ref-11)
12. Minimālā alga 2017.gadā – 380 *euro* , 2018., 2019. un 2020.gadā – 430 *euro*. [↑](#footnote-ref-12)
13. Nodarbinātā ienākumi tiek saskaitīti, ja nodarbinātais vienlaikus strādā pie vairākiem darba devējiem, informācija no pārskatiem “Ziņojums par valsts sociālās apdrošināšanas obligātajām iemaksām no darba ņēmēju darba ienākumiem, iedzīvotāju ienākuma nodokli un uzņēmējdarbības riska valsts nodevu pārskata mēnesī”. [↑](#footnote-ref-13)
14. Pēc VID “aplokšņu ”algas metodoloģijas“ aplokšņu” alga tiek identificēta, ja darba ņēmēja (konkrētajai profesijai) izmaksātais atalgojums vispārīgajā nodokļu režīma sistemātiski ir zem nozares un reģiona vidējā atalgojuma. Ja šāda īpatnība tiek identificēta, vismaz piecus mēnešus un pārsniedz 100 *euro* mēnesī, tad VID ir pamats uzskatīt, ka darba ņēmējam tiek izmaksāta papildus atlīdzība “aploksnē”. Ņemot vērā, ka Latvijā un nozarē atalgojums ir pieaudzis, tā salīdzināšanas bāze pieaug. [↑](#footnote-ref-14)
15. Vidējie rādītāji gadā, kas aprēķināti, izmantojot mikrouzņēmumu deklarācijās norādītos datus. Ja darba ņēmējs nav bijis darba tiesiskajās attiecībās visus mēnešus pārskata ceturksnī, tad mēnešos, kuros viņš nav strādājis, ienākumu ailē tiek norādīta nulle. [↑](#footnote-ref-15)
16. Tiek salīdzināti mikrouzņēmumu nodokļu maksātāja darba ņēmēja saņemtie ienākumi pret darba ņēmēju ienākumiem vispārīgajā nodokļu režīmā. Ņemot vērā, ka Latvijā un nozarē atalgojums ir pieaudzis un vidējā salīdzināšanas bāze pieauga, līdz ar to pieauga tas algas apmērs, kas salīdzināts pret mikrouzņēmuma darba ņēmēja saņemto atalgojumu. [↑](#footnote-ref-16)